Ikibazo cya bamwe mu bireze bakemera icyaha cya Jenoside yakorewe abatutsi, bakanagisabira imbabazi ndetse bakanazihabwa, nyamara bakaba batagaragara muri gahunda zo kwibuka ngo bifatanye n'abandi banyarwanda, gikomeje gutera impungenge abarokotse Jenoside yakorewe Abatutsi.
Ibi byagaragaye ubwo mu biganiro mu kagari ka Ryankana, mu murenge wa Bugarama, hari hari umwe gusa wireze akemera icyaha, hakibazwa niba ari we wenyine wireze uri muri aka kagari cyangwa uyu murenge.
Bamwe mu barokotse Jenoside baganiriye n'Imvaho Nshya bavuze ko iki kibazo kitari mu Bugarama gusa, kuko n'ahandi gihari, bikaba bishobora kuba biterwa no kudaha agaciro imbabazi bagiriwe, hakaba n'abadatinya kuvuga ko muri abo haba harimo n'abagisaritswe n'ingengabitekerezo ya Jenoside ituma batagaragara aho abandi bari.
Mukamurara Judith yagize ati:"Twe biratubabaza cyane, tukazunguza umutwe kubona ari bo badushyize muri aka kaga kose, nyamara mu gihe cyo kwibuka ntitubabone, bakigumira mu ngo zabo, tukibaza niba iyi gahunda itabareba.Turasaba ubuyobozi ko bwakongera bukabakangurira kwifatanya natwe kwibuka bakanatanga ubuhamya bw'ibyo bakoze, byanatuma hari ibindi byinshi tumenya tutaramenya ku rupfu rw'abacu."
Iyi myitwarire yababaje cyane Visi Perezida w'Inteko Ishinga amategeko umutwe w'abadepite, Depite Mukama Abbas, wahise avuga ko agiye gusaba bagenzi be mu Nteko gufatira ingamba zikaze iki kibazo mu mategeko.
Yagize ati:"Niba bigeze aho iyo tugeze muri aya mezi hamwe n'imbabazi abarokotse Jenoside batanze, kubera gukunda igihugu, abazihawe ntibaze kwifatanya natwe muri ibi bihe turimo, ni ikibazo gikomeye cyane.
Icyo ngiye gusaba bagenzi banjye ni uko biba mu mategeko, uwahawe imbabazi, igihe cyo kwibuka ntaze ngo yifatanye n'abandi, mu gihe na Nyakubahwa Perezida wa Repubulika, Umukuru w'ikirenga w'igihugu yitabira iyi minsi n'abandi bayobozi bose b'igihugu, nyamara uyu wasabye imbabazi ntaze, urumva uyu muntu ataba afite ingengabitekerezo ya Jenoside?
Urumva se aba ari muri gahunda y'ubumwe n'ubwiyunge? bibe mu mategeko ahanwe kuko icyo gihe aba anateye ubwoba abazitanze, ugasanga ahubwo agiye guteza ibibazo hagati yacu, twe Leta n'abatanze imbabazi, kandi zaratanzwe mu rwego rwo kongera kubaka u Rwanda."
Avuga ko asanga aba bataza gufatanya n'abandi kwibuka ngo banagaragaze ukuri ku byabaye muri Jenoside, ari ingengabitekerezo ya Jenoside ikibarimo bakomeje kugaragaza, bikaba bigaragara ko bahawe imbabazi batazisabye ntibahinduke, akaba asaba ko babarurwa mu tugari barimo, bakamenyekana, hakamenyekana n'impamvu nyayo banga kwifatanya n'abandi kwibuka n'izindi gahunda ziba ziteganijwe muri ibi bihe byo kwibuka.